אלרגיה היא תגובת יתר של מערכת החיסון, הנגרמת כתגובה לחמרים אנטיגנים שונים (אלרגנים) החודרים לגוף דרך העור, מערכת הנשימה והעיכול.
אלרגיה בחיות המחמד מתבטאת לרוב בגירודים, אדמומיות עורית, פריחה, דלקת עור משנית ודלקות אוזניים. בחלק מהאלרגיות נראה מעורבות של מערכת העיכול שיכולה להתבטא בהקאות.
אלרגיה לפרעושים- האלרגיה השכיחה ביותר בכלבים וחתולים. נגרמת מאלרגן המצוי ברוק הפרעוש ומתבטאת בגירודים, אדמומיות ודלקת עור משנית באזורי גוף אופייניים. המופע לרוב עונתי ומתגבר בקיץ, אז מתקצר מחזור חיי הפרעוש עקב תנאי טמפרטורה ולחות מתאימים. טיפול הולם יכלול טיפול יעיל נגד פרעושים, כולל טיפול בסביבה במקרים של נגיעות קשה וטיפול בדלקת העור המשנית אם נוצרה.
Atopic dermatitis- רגישות יתר לאלרגנים סביבתיים, בין היתר אבק, שיער, קרדית אבק הבית ושמרים. עקב חשיפה עונתית לאלרגנים ספציפיים המופע ישתנה ולרוב יתבטא בעוצמה שונה בעונות השונות. לרוב יתבטא בגירוד, דלקות אוזניים, אובדן שיער ופיגמנטציה של העור. הטיפול כולל הפחתת החשיפה לאלרגנים, אנטיהיסטמינים, מיתון התגובה החיסונית על ידי איזון יחס חומצות השומן מסוג אומגה 3 ו 6, וחפיפות רפואיות בשמפו היפואלרגני.
אלרגיה למזון: רגישות יתר למזון חדש או כזה שנצרך במשך שנים לפני הופעת הסימנים. יתבטא בגירוד- ללא קשר לעונות השנה!, דלקות אוזניים ולעיתים סימני מערכת העיכול-הקאות/שלשולים. הטיפול יכלול מעבר למזון היפואלרגני שלא מכיל אלרגנים חלבוניים העלולים לגרום לתגובת היתר.